Diari Oficial de la Generalitat Valenciana


Sumari del DOGV 3188, del 20-02-1998 (1998/972)

Resolución de 30 de gener de 1998, de Ferrocarrils de la Generalitat Valenciana (FGV), que declara la innecessarietat d'un immoble al terme municipal d'Alacant.
----------------------------------------------------------------------------------------------------------------------------------------------------------------

### Dades del document

Número de DOGV
:   3188

Data del DOGV
:   20-02-1998

Secció del DOGV
:   V. ALTRES ANUNCIS - F) EXPROPIACIONS

Número del document
:   1998/972


Organisme emissor
:   Ferrocarrils de la Generalitat Valenciana

Tipus de document
:   Resolució

Resolución de 30 de gener de 1998, de Ferrocarrils de la Generalitat Valenciana (FGV), que declara la innecessarietat d'un immoble al terme municipal d'Alacant. [1998/X972]
  
El Consell d'Administració de FGV, fent ús de les facultats que li confereix el vigent estatut, aprovat per Decret 144/86, de 24 de novembre, del Consell de la Generalitat Valenciana, ha declarat la innecessarietat per a la prestació del servei ferroviari de l'immoble que a continuació es descriu:
  
Terrenys compresos en el tram de la via fèrria des del p.k. (punt quilomètric) 3/941 fins el p.k. 6/707 de la línia de ferrocarril Alacant-Dénia, al terme municipal d'Alacant, amb una superfície de 17.250,22 metres quadrats.
  
Immoble de forma irregular, situat entre els terrenys de les instal·lacions del Club Montemar i les proximitats de la zona urbana de la platja de Sant Joan, respectivament, la qual travessa la zona que s'ha d'urbanitzar segons el Programa d'Actuació Integrada de la Unitat d'Execució núm. 1, Pla Parcial Sector de la Condomina, comprèn els terrenys que ocupa l'esplanació de la via en el mencionat tram, al seu pas pel terme municipal d'Alacant, i diverses xicotetes parcel·les ubicades al costat d'aquesta, al mateix terme municipal, i que inclou el baixador de la Condomina, ubicat en el p.k. 5/870 de la línia Alacant-Dénia.
  
Limita al nord, amb els voltants del P a N 5, denominat Cap de l'Horta, i el baixador Discoteques; al sud-oest, amb una línia lleugerament corba amb una distància de 87,50 m de longitud, i separat per un mur de maçoneria propietat del Club Atlético Montemar, i els voltants del P a N 2, denominat camí de la Condomina; a l'est, amb terreny erm a la partida de la Condomina que Hansa Urbana, SA, ha d'urbanitzar, en el qual hi ha uns vials interromputs pel traçat actual del ferrocarril, situats en els punts quilomètrics que s'indiquen a continuació: p.k. 5/656, avinguda de les Nacions (pas superior); p.k. 6/075, c/ dels Països Escandinaus; p.k. 6/242, c/ de França confluència amb c/ de Sant Sebastià, i p.k. 6/346, avinguda d'Oviedo; i a l'oest, amb terreny erm que Hansa Urbana, SA, ha d'urbanitzar en tot el tram del ferrocarril entre el p.k. 3/941 i el p.k. 6/707.
  
El temps transcorregut des de l'adquisició d'aquest immoble, així com els avatars de tot tipus esdevinguts des d'aquell moment, impossibiliten materialment la notificació individualitzada als titulars de possibles drets, per la qual cosa procedeix fer aquesta notificació de forma pública i d'acord amb l'article 59 de la Llei de Règim Jurídic de les Administracions Públiques i del Procediment Administratiu Comú, de 26 de novembre de 1992.
  
Cosa que es fa pública en compliment dels articles 54 i 55 de la Llei d'Expropiació Forçosa, de 16 de desembre de 1954, i 65 del seu Reglament, de 26 d'abril de 1957, en el sentit que els anteriors propietaris dels terrenys o els seus drethavents puguen exercir el dret de reversió que els poguera correspondre, mitjançant instància adreçada a aquesta entitat al domicili de les oficines centrals, partida de Xirivelleta, s/n, de València (CP 46120), acompanyada amb la documentació que acredite fefaentment l'expropiació origen del dret reversional, la condició de ser propietari expropiat o drethavent d'aquest, i la superfície i la identificació física de l'immoble objecte de reversió, tot això dins del termini d'un mes comptat a partir del dia de la publicació.